પ્રસ્તુત મૂલ્યાંકન પ્રકારમાં વૃત્તીય ઢબે, જે તે કર્મચારીની કામગીરી અંગે સતત માહિતી મેળવતા રહી; તે અંગે, કર્મચારીનું પોતાનું, તેના ઉપરી અધિકારીઓનું, તેના હાથ નીચે કામ કરતી નિમ્નસ્તરની વ્યક્તિઓનું અને વળી તેના સહકાર્યકરોનું વસ્તુલક્ષી રીતે ફીડબેક (પ્રતિપુષ્ટિ) મેળવાય છે; કર્મચારી પોતે પોતાની શક્તિઓ- પોતાની મર્યાદાઓ, પોતાની પ્રાપ્તિઓ વગેરે તો પરિપ્રેક્ષ્યમાં પોતાનું મૂલ્યાંકન કરે છે; તેના ઉપરી અધિકારીઓ, તે કર્મચારીએ પોતાની જવાબદારીઓ સુપેરે નિભાવી છે કે નહિ – એ સંદર્ભમાં તેનું મૂલ્યાંકન કરે છે, તેના સહકર્મચારીઓ જે તે કર્મચારીની ટીમભાવના- અન્ય સાથે સહકાર અને સુમેળથી કામ કરવાની તેની પદ્ધતિ, તેની અન્ય પ્રત્યેની સંવેદનશીલતા વગેરેના પરિપ્રેક્ષ્યમાં તેનું મૂલ્યાંકન કરે છે; જ્યારે તેના હાથ નીચે કામ કરતા કર્મચારીઓ જે તે કર્મચારીની પ્રત્યાયન ક્ષમતા, તેની અન્યને અભિપ્રેરિત કરવાની ક્ષમતા, તેની અન્યને કાર્યસોંપણી કરવાની આવડત અને તેના નેતૃત્વ સંબંધી ગુણોના સંદર્ભમાં તેનું મૂલ્યાંકન કરે છે.